
Til

Folketingets Europaudvalg

Prodi foreslår fremrykning af regeringskonference ved nyt irsk nej til Nicetraktaten

Romano Prodi mener, at EU skal fremrykke den planlagte regeringskonference om Unionens fremtid til en tidligere dato end 2004, hvis de irske vælgere siger nej til Nicetraktaten igen og Nicetraktaten ikke kan ratificeres. Nicetraktaten vil så blot blive en integreret del af debatten om ”Unionens fremtid”.

 ”Nogle mennesker vil mene, at spørgsmålet om hvad der sker ved et nyt irsk nej, slet ikke er på dagsordenen. Men det ville ikke være ansvarligt af mig at give dette svar som kommissionsformand. Det er min pligt at forudsige hvilke konsekvenser et nyt irsk nej vil have for udvidelsen”, erklærede Prodi overfor Europa-Parlamentet i Strasbourg, da han den 4. juli holdt sin tale i forbindelse med præsentationen af det nye belgiske EU-formandskabs arbejdsprogram.

Netop EU’s udvidelse frygter Prodi kan blive forsinket i tilfælde af et nyt nej i Irland. Han understregede derfor, at udvidelsen fortsat er Europa-Kommissionens politiske prioritet nummer1 og at han håber, at alle EU-lande vil have ratificeret Nicetraktaten inden udgangen af år 2002 som planlagt.

Kommissionsformandens melding kommer efter, at han for nyligt udtalte til ”The Irish Times”, at Nicetraktaten ikke er en juridisk forudsætning for udvidelsen, hvilket vakte stor opsigt. Han har dog siden understreget, at Nicetraktaten er en politisk forudsætning for udvidelsen – om end, som han tilføjede overfor Europa-Parlamentet, den kun udgør et minimalt grundlag for de nødvendige institutionelle reformer, der skal få Unionen til at fungere med 25 eller flere medlemsstater. 

Verhofstadt vil forsone borgerne med EU

For Belgiens premierminister Guy Verhofstadt er den altoverskyggende opgave for det belgiske EU-formandskab at forsone EU-landenes borgere med Unionen. 

Indførelsen af euroen i de 12 eurolande fra 1. januar 2002 og en gennemførelse af en kohærent økonomisk politik i EU-landene skal være et af midlerne til at bringe EU nærmere på borgerne. Det belgiske formandskab planlægger derfor, at topmødet i Belgien til oktober kommer til at handle om euroen. Belgien vil her præsentere en evalueringsrapport om euroen samt overvejelser over, hvordan man forklarer euroen overfor særligt små og mellemstore virksomheder. Af andre initiativer, der skal bringe EU nærmere på borgerne nævnte Verhofstadt bl.a. gennemførelsen af, hvad han kalder ”den europæiske socialmodel”, fælles asylregler, oprettelsen af Eurojust, give Europol operationel kapacitet samt oprettelsen af agenturet for fødevarersikkerhed.

Unionens fremtid

En anden nøgle til forsoningen med borgerne er, ifølge Verhofstadt, at give borgerne en vision for fremtidens Europa. Erklæringen fra Laeken-topmødet skal være starten på store omstruktureringer af EU, der skal sikre et effektivt og sammenhængende EU med 27 medlemslande. Processen skal afsluttes med en slags europæisk grundlov.

Først er det imidlertid vigtigt, at EU stiller sig selv de rigtige spørgsmål.  ”Intet må glemmes, alt skal med”, som Verhofstadt udtrykte det. Nogen af de spørgsmål Verhofstadt stillede sig selv var: Skal EU have en folkevalgt kommissionsformand? Skal Ministerrådet omdannes til et lovgivende andetkammer? Skal den højtstående repræsentant for den fælles udenrigspolitik flyttes over i Kommissionen og sammenlægges med ”udenrigskommissæren”? Skal Unionen i fremtiden finansieres direkte eller indirekte af borgerne?

Forberedelserne af debatten om unionens fremtid skal foregå i et konvent eller et forum, hvor man samler repræsentanter fra de nationale parlamenter og regeringer samt Europa-Parlamentet og Kommissionen samt repræsentanter fra ansøgerlandene. Ifølge Verhofstadt skal dette forum ikke udarbejde en traktattekst, men skrive flere forskellige ”drejebøger” for Unionens fremtid. Verhofstadt begrundede dette med, at hvis en sådan forsamling skal træffe beslutninger med konsensus, vil det ikke være muligt at opnå enighed om én tekst. 

EU’s udvidelse

Om EU’s udvidelse sagde den belgiske premierminister, at man agter at opnå lige så gode resultater som Sverige og at man vil følge planen i Europa-Kommissionens ”roadmap”. 

Verhofstadt ønsker dog kvalitet i udvidelsesforhandlingerne. Ansøgerlandenes implementering af EU’s acquis skal i den forbindelse have særlig bevågenhed. Ansøgerlandene skal ligeledes modernisere deres administrationer samt udvikle deres juridiske kapacitet. Verhofstadt annoncerede, at det belgiske formandskab har bedt Europa-Kommissionen om at udarbejde en evalueringsrapport om dette spørgsmål, der skal ligge klar til oktober.

Den fremtidige finansiering af EU

Belgiens finansminister Didier Reynders gjorde sig for nyligt til talsmand for en EU-skat for at klare problemet med finansieringen af en udvidet union. Den belgiske statsminister var dog ikke helt så klar i mælet. Verhofstadt nøjedes med i sin tale at spørge, om man ikke bør overveje at gå over til en direkte finansiering af EU i fremtiden i stedet for den indirekte metode man bruger i dag
. EU har ifølge Verhofstadt ikke sine helt egne indtægter, idet indtægterne primært er baseret på bidrag fra medlemsstaterne i forhold til deres på deres BNI. Hvad Verhofstadt præcis mente med at gå over til direkte finansiering står lidt hen i det uvisse. 

På et efterfølgende pressemøde spurgte en journalist Verhofstadt, hvad han egentlig mente om Reynders idé om en EU-skat. Verhofstadt tog klart afstand fra indførelsen af en EU-skat. Han erklærede, at han som liberal principielt ikke brød sig om nye skatter og når Reynders havde foreslået en EU-skat, stod det for hans egen regning. 

 En anden journalist bad derefter Verhofstadt om at give eksempler på direkte finansieringsformer af E,U som ikke ville være en EU-skat. Verhofstadt svarede ikke på dette spørgsmål.

Krig på det afrikanske kontinent

Det belgiske formandskab ønsker at fokusere på særligt tre spørgsmål indefor den fælles udenrigs- og sikkerhedspolitiske: Konflikterne på Balkan og i Mellemøsten samt den krig som hærger de store søers region/Congo i Afrika. 

Det var åbenlyst, at krisen på det afrikanske kontinent ligger den belgiske statsminister meget på sinde. Han sagde, at han erkender, at Balkan og Mellemøsten måske er politisk vigtigere for EU end Afrika, men til gengæld er den menneskelige tragedie i Afrika  tusind gange mere omfattende.

Verhofstadt sagde, at der er en reel risiko for en kontinental krig i Afrika, der involverer 7 lande og som i Europa ville have heddet en verdenskrig. 3 mio. mennesker er i løbet af tre år blevet dræbt under denne krig foruden de 800.000, der blev massakreret i Rwanda i 1994. Verhofstadt erklærede, at det belgiske formandskab agter at fremlægge en handlingsplan for EU’s forhold til konflikten.

Venlig hilsen

Morten Knudsen

� EU’s egne indtægter opkræves i dag i medlemsstaterne, som overdrager dem til EU Midlerne tilhører imidlertid umiddelbart EU. EU fik egne indtægter i 1971. De egne indtægter har 4 kilder: 1) et provenue fra told pålagt handelen med tredjelande, 2) afgifter der er pålagt handelen  med tredjelande inden for den fælles landbrugspolitik og afgifter i forbindelse med markedsordningerne for sukker, 3) en del af medlemsstaternes momsindtægter og 4) en procentdel af medlemsstaternes BNI. Der er et samlet loft for de egne indtægter på 1,27% af medlemsstaternes BNI (betalingsbevillinger). Den største del af indtægterne kommer i dag fra BNI-betalingen, der i 2001 udgør 47,54%% af de samlede indtægter.





